Háskólinn á Bifröst í Borgarfirði er byggður á grunni gamla Samvinnuskólans en stór hluti fasteigna svæðisins fóru á sölu árið 2017 . Aðsend mynd Margrét Jónsdóttir Njarðvík hefur verið ráðin rektor Háskólans á Bifröst frá og með 1. júní 2020 , en hún var valin úr hópi sjö umsækjenda . Margrét er með doktorspróf í spænsku máli og bókmenntum frá Princeton University og MBA frá Háskólanum í Reykjavík . Hún hefur reynslu af alþjóðastarfi á menntasviði , sem og úr íslenskum háskólum en hún var lektor í spænsku við Háskóla Íslands og síðan dósent við viðskiptadeild Háskólans í Reykjavík á árunum 1995 - 2007 . Árið 2007 tók hún við starfi forstöðumanns alþjóðasviðs Háskólans í Reykjavík þar sem hún mótaði og leiddi m.a. alþjóðastarf og erlent markaðsstarf skólans . Margrét stofnaði árið 2011 fyrirtækið Mundo sem hún hefur síðan stýrt en fyrirtækið sérhæfir sig m.a. í þjálfunarferðum íslenskra kennara erlendis , skiptinámi og sumarbúðum ungmenna erlendis og annast ráðgjöf í alþjóðamálum . Má þar m.a. nefna úttekt á þróunarsjóði EFTA á Spáni . Margrét hefur setið í stjórnum fyrirtækja , m.a. sem stjórnarformaður Hótels Sigluness á Siglufirði og í Forlaginu JPV . Hún situr í stjórn Félags kvenna í atvinnulífinu , FKA ; gegnir formennsku í spænsk-íslenska viðskiptaráðinu auk þess sem hún var stjórnarmaður í Fulbright á Íslandi um fimm ára skeið og hefur frá árinu 2001 verið vararæðismaður Spánar hér á landi . Konungur Spánar veitti Margréti heiðursorðuna Isabela la Católica fyrir þau störf . Margrét er gift Hálfdáni Sveinssyni og á hún þrjá syni og 2 stjúpbörn . Hér má sjá fréttir um tilraunir Háskólans á Bifröst til að selja fasteignir á svæðinu en þar hefur löngum verið rekið hótel :